DA Den Europæiske Unions Tidende L 39/5

KOMMISSIONENS GENNEMFØRELSESAFGØRELSE (EU) 2018/209

af 8. februar 2018

om indrømmelse af en undtagelse, Irland har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget

(meddelt under nummer C(2018) 624)

(Kun den engelske udgave er autentisk)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og

ud fra følgende betragtninger:

(1) Rådets direktiv 91/676/EØF indeholder bestemmelser om beskyttelse af vand mod forurening forårsaget af nitrater, der stammer fra landbruget. Hvis den mængde husdyrgødning, som en medlemsstat har til hensigt at tillade pr. hektar om året, adskiller sig fra den mængde, der er anført punkt 2, andet afsnit, første punktum, i bilag III til nævnte direktiv, skal mængden af husdyrgødning fastsættes således, at den ikke hindrer opfyldelsen af de målsætninger, der er angivet i artikel 1 i direktiv 91/676/EØF, og der skal ligge objektive kriterier til grund herfor, f.eks. en lang vækstsæson og afgrøder, der optager meget kvælstof.

(2) Kommissionen vedtog den 22. oktober 2007 beslutning 2007/697/EF (2) om indrømmelse af en undtagelse, Irland har anmodet om, i henhold til Rådets direktiv 91/676/EØF med henblik på at give en tilladelse til at tilføre husdyrgødning svarende til 250 kg kvælstof pr. hektar om året på bedrifter med mindst 80 % græsjorder på visse betingelser og inden for rammerne af Irlands handlingsprogram som gennemført ved European Communities (Good Agricultural Practices for Protection of waters) Regulations 2006 (Statutory Instrument No 378 of 2006).

(3) Den 24. februar 2011 vedtog Kommissionen afgørelse 2011/127/EU (3) om ændring af beslutning 2007/697/EF og om forlængelse af undtagelsen frem til den 31. december 2013 inden for rammerne af Irlands handlingsprogram som gennemført ved European Communities (Good Agricultural Practices for Protection of waters) Regulations 2010 (Statutory Instrument No 610 of 2010).

(4) Kommissionen vedtog den 27. februar 2014 afgørelse 2014/112/EU (4) om indrømmelse af en undtagelse, Irland har anmodet om, i henhold til Rådets direktiv 91/676/EØF med henblik på at give en tilladelse til at tilføre husdyrgødning svarende til 250 kg kvælstof pr. hektar om året på bedrifter med mindst 80 % græsjorder på visse betingelser og inden for rammerne af Irlands handlingsprogram som gennemført ved European Communities (Good Agricultural Practices for Protection of waters) Regulations 2014 (Statutory Instrument No 31 of 2014). Afgørelse 2014/112/EU udløb den 31. december 2017.

(5) Den undtagelse, der blev indrømmet ved afgørelse 2014/112/EU, berørte 6 802 landbrug i 2016, hvilket svarer til ca. 5,4 % af det samlede antal bedrifter med græssende dyr, 20,2 % af det samlede antal dyreenheder og 9,3 % af det samlede nettolandbrugsareal.

(6) Irland anmodede den 7. marts 2017 Kommissionen om forlængelse af undtagelsen i henhold til punkt 2, tredje afsnit, i bilag III til direktiv 91/676/EØF.

(7) Irland gennemfører i overensstemmelse med artikel 3, stk. 5, i direktiv 91/676/EØF et handlingsprogram på hele sit nationale område.

(8) De data, som Irland har fremsendt i forbindelse med rapporteringsforpligtelsen i henhold til artikel 10 i direktiv 91/676/EØF, viser, at vandkvaliteten generelt er god for perioden 2012-2015. Alle overvågningsstederne for grundvand i Irland har gennemsnitlige nitratkoncentrationer på under 50 mg/l, og 87 % af overvågningsstederne har gennemsnitlige nitratkoncentrationer på under 25 mg/l. Alle overvågningsstederne for overfladevand i Irland har gennemsnitlige nitratkoncentrationer på under 40 mg/l, og 99,5 % af overvågningsstederne har gennemsnitlige nitratkoncentrationer på under 25 mg/l.

(9) Inden for de seneste år er der sket en stigning i antallet af husdyr i Irland. Antallet af kvæg, svin og får steg fra perioden 2008-2011 til perioden 2012-2015 med henholdsvis 3,8 %, 3,7 % og 5,1 %, hvilket vender nedgangen i den foregående rapporteringsperiode. Den gennemsnitlige tilførsel af kvælstof fra husdyrgødning var på 104 kg/ha i perioden 2012-2015, hvilket svarer til perioden 2008-2011. Den gennemsnitlige tilførsel af fosfor var på 15 kg/ha i perioden 2012-2015, hvilket også svarer til perioden 2008-2011. Den gennemsnitlige brug af kvælstofkunstgødning steg med 5 % i perioden 2012-2015 i forhold til perioden 2008-2011. Den gennemsnitlige brug af fosforkunstgødning steg med 32,7 % i perioden 2012-2015 i forhold til perioden 2008-2011. Den gennemsnitlige brug af fosforkunstgødning i perioden 2012-2015 var stadig 9,5 % lavere end den gennemsnitlige brug af samme gødning i perioden 2004-2008 (5).

(10) I Irland er 92 % af landbrugsjorden græsarealer. Samlet set gælder det for græsjordsbedrifterne, at 50 % af jorden dyrkes ekstensivt og derfor har en forholdsvis lav belægningsgrad og lav gødningstilførsel, at 21 % dyrkes i henhold til programmer for miljøvenligt landbrug, og at kun 9,3 % dyrkes intensivt. 8 % benyttes til markafgrøder. Forbruget af kunstgødning på græsarealer er gennemsnitligt 80 kg kvælstof og 8 kg fosfor pr. ha (5).

(11) Det er karakteristisk for klimaet i Irland, at nedbøren er jævnt fordelt over hele året, og at temperaturudsvingene er forholdsvis små, hvilket giver en lang vækstsæson for græs på ca. 250 dage om året i den nordøstlige del af landet og op til 330 dage om året i den sydvestlige del (6).

(12) Efter at have gennemgået Irlands anmodning i henhold til punkt 2, tredje afsnit, i bilag III til direktiv 91/676/EØF og i lyset af Irlands handlingsprogram og erfaringerne med undtagelserne i beslutning 2007/697/EF og afgørelse 2014/112/EU finder Kommissionen, at den mængde husdyrgødning, som Irland påtænker at anvende, nemlig svarende til 250 kg kvælstof pr. hektar om året, ikke vil være til hinder for, at målene i direktiv 91/676/EØF kan nås på under forudsætning af visse skærpede individuelle betingelser, der bør gælde for de landbrugere, som er omfattet af tilladelsen.

(13) Det fremgår af den dokumentation, som Irland har fremlagt, at den foreslåede mængde på 250 kg kvælstof pr. hektar om året fra bedrifter med mindst 80 % græsarealer er begrundet ud fra objektive kriterier som f.eks. lange vækstsæsoner og høje udbytter af græs, der optager meget kvælstof.

(14) Afgørelse 2014/112/EU udløber den 31. december 2017. For at sikre, at de berørte landbrugere fortsat kan benytte undtagelsen, bør nærværende afgørelse vedtages.

(15) Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF —

VEDTAGET DENNE AFGØRELSE:

Artikel 1

Undtagelse

Den undtagelse, som Irland ved brev af 7. marts 2017 har anmodet om med henblik på at tillade, at arealer kan tilføres en større mængde husdyrgødning end den mængde, der er anført i punkt 2, andet afsnit, første punktum, i bilag III til direktiv 91/676/EØF, indrømmes på de betingelser, der er fastlagt i denne afgørelse.

Artikel 2

Definitioner

I denne afgørelse forstås ved:

a) »græsjordsbedrifter«: bedrifter, hvor mindst 80 % af det areal, der kan tilføres husdyrgødning, er græsjorder

b) »græssende husdyr«: kvæg (med undtagelse af fedekalve), får, hjorte, geder og heste

c) »græs«: permanente græsarealer eller græsarealer i omdrift (græsarealer i omdrift henligger som regel under fire år)

d) »mark«: individuelle marker eller klynge af marker, der er homogene, hvad angår afgrøder, jordtype og gødningspraksis

e) »gødningsplan«: en forudgående beregning af den påtænkte brug og forekomst af næringsstoffer

f) »gødningsregnskab«: næringsstofbalance baseret på den faktiske brug og optagelse af næringsstoffer.

Artikel 3

Anvendelsesområde

Denne undtagelse gælder for græsjordsbedrifter, til hvilke der er givet en tilladelse i henhold til artikel 4.

Artikel 4

Årlig ansøgning og forpligtelse

1. Landbrugere med græsjordsbedrifter kan indgive ansøgning til de kompetente myndigheder om en årlig tilladelse til at udbringe op til 250 kg kvælstof fra husdyrgødning pr. hektar pr. år. Ansøgningen skal indeholde en erklæring om, at landbrugeren med en græsjordsbedrift underlægger sig alle de kontroller, der er fastsat i artikel 9.

2. I den årlige ansøgning, der er omhandlet i stk. 1, forpligter ansøgeren sig skriftligt til at opfylde betingelserne i artikel 6 og 7.

Artikel 5

Tildeling af tilladelser

Tilladelser til at tilføre en mængde husdyrgødning, som indeholder op til 250 kg kvælstof pr. hektar om året, gives på de betingelser, der er fastsat i artikel 6 og 7.

Artikel 6

Tilførsel af husdyrgødning og andre gødningsstoffer

1. Mængden af husdyrgødning fra græssende husdyr, der tilføres jorden årligt på græsjordsbedrifter, herunder af dyrene selv, må ikke overstige en mængde husdyrgødning, der indeholder 250 kg kvælstof pr. hektar, med forbehold af betingelserne i stk. 2-8.

2. Den samlede kvælstoftilførsel må hverken overstige den pågældende afgrødes forventede næringsstofbehov eller de gødningsnormer, der gælder for græsjordsbedriften, jf. handlingsprogrammet for nitrater, og skal tage hensyn til næringsstoftilførslen fra jorden. Den samlede kvælstoftilførsel skal differentieres efter belægningsgraden og græsarealernes produktivitet.

3. Der udarbejdes og opbevares en gødningsplan for hver græsjordsbedrift, som beskriver sædskifteplaner for landbrugsjorden og den påtænkte tilførsel af husdyrgødning samt andre typer gødning. For hvert kalenderår skal den være til rådighed på græsjordsbedriften inden den 1. marts samme år. Gødningsplanen skal mindst omfatte følgende:

a) en sædskifteplan, som anfører arealstørrelsen for græsmarker og marker med andre afgrøder, herunder en skitse, som viser de enkelte markers beliggenhed

b) antallet af husdyr på græsjordsbedriften og en beskrivelse af opstaldnings- og husdyrgødningsopbevaringssystemerne, herunder opbevaringskapaciteten for husdyrgødning

c) en beregning af det kvælstof og fosfor i husdyrgødning, der produceres på græsjordsbedriften

d) mængde og type af husdyrgødning, som leveres uden for eller modtages på græsjordsbedriften, og dens kendetegn

e) afgrødernes forventede kvælstof- og fosforbehov for hver mark

f) resultaterne af eventuelle jordbundsanalyser, der viser jordens kvælstof- og fosforstatus

g) den type gødning, der tilføres

h) en beregning af kvælstof- og fosfortilførsel fra husdyrgødning for hver mark

i) en beregning af kvælstof- og fosfortilførsel fra kunstgødning eller andre gødningsstoffer for hver mark.

Gødningsplanen skal revideres senest syv dage efter enhver ændring i græsjordsbedriftens landbrugspraksis.

4. Hver græsjordsbedrift fører og opbevarer gødningsregnskaber, hvori der indgår oplysninger om håndtering af kvælstof- og fosfortilførsel samt forurenet afstrømningsvand. De fremsendes til den kompetente myndighed for hvert kalenderår senest den 31. marts det følgende kalenderår.

5. Der foretages periodisk kvælstof- og fosforanalyse af jorden for hver græsjordsbedrift.

Der foretages prøveudtagning og analyse mindst én gang hvert fjerde år for hvert af bedriftens ensartede områder med hensyn til sædskifteplaner og jordegenskaber.

Der skal foretages mindst én analyse for hver fem hektar landbrugsjord.

Der skal foreligge resultater af kvælstof- og fosforanalyse af jorden på græsjordsbedriften.

6. Husdyrgødning må ikke udbringes om efteråret før græsdyrkning.

7. Mindst 50 % af den gylle, der produceres på bedriften, skal være tilført senest den 15. juni. Lavemissionsudstyr til spredning af gylle anvendes til enhver udbringning af gylle efter den 15. juni.

Artikel 7

Arealforvaltning

1. Græsarealer i omdrift pløjes om foråret.

2. Pløjet græs på alle jordtyper følges umiddelbart af en afgrøde med stort kvælstofbehov

3. I sædskiftet indgår ikke bælgplanter eller andre kvælstoffikserende planter. Dette gælder dog ikke kløver i græsmarker med under 50 % kløver eller andre bælgplanter, der er udlagt med græs.

Artikel 8

Overvågning

1. De kompetente myndigheder sikrer, at der for hvert grevskab (county) udarbejdes kort, som viser den procentuelle andel af græsjordsbedrifter, husdyr og landbrugsarealer, der er omfattet af individuelle undtagelser, samt kort over lokal arealanvendelse, og at de opdateres hvert år.

2. De kompetente myndigheder foretager overvågning af jord, overfladevand og grundvand og forelægger Kommissionen data om kvælstof- og fosforindholdet i jordvandet, uorganisk kvælstof i jordbundsprofilen og nitratkoncentrationer i grundvand og overfladevand, både på steder med undtagelse og på steder uden undtagelse. Overvågningen foretages på bedriftsplan og i afvandingsområder med landbrugsovervågning. Overvågningsstederne skal være repræsentative for de væsentligste jordtyper og dyrkningsintensitet, gødningspraksis og hovedafgrøder.

3. De kompetente myndigheder foretager skærpet overvågning af vand i afvandingsområder med landbrug i nærheden af de mest sårbare vandområder.

4. De kompetente myndigheder gennemfører undersøgelser af lokal arealanvendelse, sædskifte og landbrugspraksis for græsjordsbedrifter, der er omfattet af tilladelser.

5. Oplysninger og data, der er indsamlet fra næringsstofanalysen som omhandlet i artikel 6, stk. 5, i denne afgørelse og fra overvågningen som omhandlet i stk. 2 anvendes til modelberegninger af omfanget af nitrat- og fosforudvaskning fra græsjordsbedrifter, der er omfattet af tilladelser.

Artikel 9

Kontrol

1. De kompetente myndigheder sikrer, at alle ansøgninger om en tilladelse underlægges administrativ kontrol. Hvor denne kontrol viser, at betingelserne i artikel 6 og 7 ikke vil blive opfyldt, afvises ansøgningen, og ansøgeren underrettes om begrundelsen herfor.

2. De kompetente myndigheder udarbejder et program for markinspektion af græsjordsbedrifterne ud fra en risikoanalyse, resultaterne af tidligere års kontrolbesøg og resultaterne af almene stikprøvekontroller af anvendelsen af Irlands lovgivning til gennemførelse af direktiv 91/676/EØF. Ved markinspektionerne efterprøves overholdelsen af betingelserne i artikel 6 og 7 i denne afgørelse og omfatter mindst 5 % af de bedrifter, der er omfattet af tilladelser.

3. Hvor verifikationen peger på manglende overensstemmelse med denne afgørelse, tager de kompetente myndigheder de nødvendige skridt med henblik på korrigerende foranstaltninger. Landbrugere, som ikke overholder artikel 6 og 7, pålægges bøder i henhold til nationale regler og kan udelukkes fra en tilladelse det efterfølgende år.

4. De kompetente myndigheder tillægges de beføjelser og midler, der er nødvendige for at efterprøve overholdelsen af betingelserne for en tilladelse, der gives i medfør af denne afgørelse.

Artikel 10

Rapportering

De kompetente myndigheder forelægger hvert år Kommissionen senest den 30. juni en rapport med følgende oplysninger:

a) kort over den procentuelle andel af græsjordsbedrifter, husdyr og landbrugsarealer, der er omfattet af tilladelser i hvert grevskab (county) samt kort over lokal arealanvendelse, jf. artikel 8, stk. 1

b) resultaterne af overvågningen af grundvandet og overfladevandet hvad angår nitrat- og fosforkoncentrationen, herunder oplysninger om vandtendenserne, både for landbrug, der er omfattet af en undtagelse, og dem, der ikke er, samt virkningen af den undtagelse, der er indrømmet ved denne afgørelse, for vandkvaliteten, jf. artikel 8, stk. 2

c) resultaterne af overvågningen af jorden hvad angår kvælstof- og fosforkoncentrationen i jordvandet og hvad angår uorganisk kvælstof i jordbundsprofilen, både for landbrug, der er omfattet af en undtagelse, og dem, der ikke er, jf. artikel 8, stk. 2

d) et resumé og en evaluering af data fra den skærpede overvågning af afvandingsområder, jf. artikel 8, stk. 3

e) resultaterne af undersøgelserne af lokal arealanvendelse, sædskifte og landbrugspraksis, jf. artikel 8, stk. 4

f) resultaterne af modelberegningerne af omfanget af nitrat- og fosforudvaskning fra landbrug, jf. artikel 8, stk. 5

g) en vurdering af overholdelsen af betingelserne for tilladelserne på basis af resultaterne af de administrative kontroller og markinspektionerne, jf. artikel 9, stk. 1 og 2

h) en komparativ analyse af kontroller på græsjordsbedrifter i Irland, der er omfattet af tilladelser, og græsjordsbedrifter i Irland, der ikke er. Analysen omfatter data vedrørende årlige inspektioner, administrative kontroller, landbrugsinspektioner inden for rammerne af ordninger om krydsoverensstemmelse og statistik over manglende overensstemmelse.

Artikel 11

Anvendelse

Denne afgørelse finder anvendelse inden for rammerne af Irlands handlingsprogram som gennemført ved European Union (Good Agricultural Practice for Protection of Waters) Regulations 2017 (Statutory Instrument No. 605 of 2017).

Denne afgørelse anvendes indtil den 31. december 2021.

Artikel 12

Adressat

Denne afgørelse er rettet til Irland.

Udfærdiget i Bruxelles, den 8. februar 2018. På Kommissionens vegne Karmenu VELLA Medlem af Kommissionen

(1) EFT L 375 af 31.12.1991, s. 1.

(2) Kommissionens beslutning 2007/697/EF af 22. oktober 2007 om indrømmelse af en undtagelse, Irland har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EFT L 284 af 30.10.2007, s. 27).

(3) Kommissionens afgørelse 2011/127/EU af 24. februar 2011 om ændring af beslutning 2007/697/EF om indrømmelse af en undtagelse, Irland har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 51 af 25.2.2011, s. 19).

(4) Kommissionens gennemførelsesafgørelse 2014/112/EU af 27. februar 2014 om indrømmelse af en undtagelse, Irland har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 61 af 1.3.2014, s. 7).

(5) Department of Agriculture, Food and the Marine, Irland.

(6) Agriculture and Food Development Authority (Teagasc), Irland.